DECIZIA COMISIEI
din 1 august 2007
de modificare și completare a Deciziei 2006/504/CE privind condițiile speciale aplicabile anumitor produse alimentare importate din anumite țări terțe din cauza riscurilor de contaminare a produselor respective cu aflatoxine, în ceea ce privește migdalele și produsele derivate originare sau expediate din Statele Unite ale Americii
[notificată cu numărul C(2007) 3613]
(Text cu relevanță pentru SEE)
(2007/563/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor generale și a cerințelor privind legislația în domeniul alimentelor, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
întrucât:
(1)
Decizia 2006/504/CE a Comisiei (2) stabilește condiții speciale aplicabile anumitor produse alimentare importate din anumite țări terțe din cauza riscurilor de contaminare a produselor respective cu aflatoxine.
(2)
După cum a observat Comitetul științific pentru alimentație umană, aflatoxina B1 este un puternic cancerigen genotoxic care, chiar și în doze foarte mici, crește riscul de cancer la ficat. Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (3) stabilește nivelurile maxime admise de aflatoxine în produsele alimentare. Cu toate acestea, în anii 2005 și 2006, un număr din ce în ce mai mare de notificări prin intermediul Sistemului rapid de alertă pentru alimente și furaje (RASFF) a indicat că acele niveluri maxime au fost depășite cu regularitate la migdale și produse derivate din Statele Unite ale Americii.
(3)
O astfel de contaminare constituie o amenințare la adresa sănătății publice în cadrul Comunității. Prin urmare, este potrivit să se adopte măsuri speciale la nivelul Comunității.
(4)
Oficiul Alimentar și Veterinar al Comisiei („OAV”) a efectuat o misiune în Statele Unite ale Americii din 11 până în 15 septembrie 2006 pentru a evalua sistemele de control existente de prevenire a nivelurilor de contaminare cu aflatoxine din migdale destinate exportului către Comunitate (4). Misiunea respectivă a relevat absența oricăror cerințe legale obligatorii de a controla conținutul de aflatoxine din producția și tranformarea migdalelor și caracterul necorespunzător al sistemului de control curent de a oferi garanții privind conformitatea produselor exportate cu standardele Comunității. Mai mult, ea a sesizat incapacitatea laboratoarelor vizitate de a oferi garanții pentru exporturi și a demonstrat nerespectarea aproape a totalității aspectelor din cadrul EN ISO/IEC 17025 privind „Cerințele generale referitoare la competența laboratoarelor de testare și etalonare”.
(5)
Drept răspuns la raportul OAV, Statele Unite ale Americii și-au anunțat intenția de a lua măsuri pentru remedierea acestor deficiențe. Cu toate acestea, acțiunea propusă este insuficientă pentru a oferi garanțiile de conformitate cu legislația comunitară referitoare la aflatoxine a viitoarelor transporturi de migdale, în special datorită naturii voluntare a sistemului de control asupra aflatoxinelor. Prin urmare, este potrivit să se supună migdalele și produsele derivate originare sau expediate din Statele Unite ale Americii unor condiții stricte pentru a asigura un nivel ridicat de protecție a sănătății publice.
(6)
În interesul sănătății publice, toate loturile de migdale și produse derivate importate în Comunitate din Statele Unite ale Americii ar trebui să fie supuse, înainte de introducerea pe piață, prelevării de probe și analizei nivelurilor de aflatoxine de către autoritatea competentă a statului membru importator, dacă acestea nu sunt acoperite de Planul de eșantionare voluntar pentru determinarea conținutului de aflatoxine stabilit de către Consiliul pentru Migdale din California în mai 2006 (Voluntary Aflatoxin Sampling Plan - VASP). Loturile reglementate de VASP ar trebui să fie însoțite de un certificat de sănătate și să facă obiectul unor eșantionări și analize randomizate la punctul de import în Comunitate. Măsurile vor fi revizuite în termen de un an pe baza rapoartelor statelor membre și a garanțiilor suplimentare furnizate de autoritățile competente din Statele Unite ale Americii.
(7)
Prin urmare, Decizia 2006/504/CE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/504/CE se modifică după cum urmează:
1.
La articolul 1:
(a)
primul paragraf se înlocuiește cu următorul text:
„Prezenta decizie se aplică produselor alimentare menționate la literele (a)-(g), precum și produselor alimentare transformate și compuse care sunt derivate din produsele alimentare menționate la literele (b)-(g) sau care conțin o cantitate semnificativă din acestea din urmă. Cu toate acestea, prezenta decizie nu se aplică loturilor de produse alimentare a căror greutate brută nu depășește 5 kg.”;
(b)
la al doilea paragraf:
-
prima teză se înlocuiește cu următorul text:
„Se consideră că un produs alimentar conține o cantitate semnificativă din produsele alimentare menționate la literele (b)-(g) atunci când acestea din urmă sunt prezente într-o proporție de cel puțin 10 %:”;
-
se adaugă următoarele litere (f) și (g):
„(f)
Următoarele produse alimentare originare sau importate din Statele Unite ale Americii, care sunt reglementate de Planul de eșantionare voluntar pentru determinarea conținutului de aflatoxine stabilit de către Consiliul pentru Migdale din California în mai 2006 («Planul de eșantionare voluntar pentru determinarea conținutului de aflatoxine»):
(i)
migdalele în coajă sau decojite încadrate la codul NC 0802 11 sau 0802 12;
(ii)
migdalele prăjite încadrate la codurile NC 2008 19 13 (în ambalaje directe cu un conținut net mai mare de 1 kg) și 2008 19 93 (în ambalaje directe cu un conținut net de cel mult 1 kg);
(iii)
amestecurile de nuci sau de fructe uscate încadrate la codul NC 0813 50 și care conțin migdale;
(g)
Următoarele produse alimentare importate din Statele Unite ale Americii, care nu sunt reglementate de Planul de eșantionare voluntar pentru determinarea conținutului de aflatoxine:
(i)
migdalele în coajă sau decojite încadrate la codul NC 0802 11 sau 0802 12;
(ii)
migdalele prăjite încadrate la codurile NC 2008 19 13 (în ambalaje directe cu un conținut net mai mare de 1 kg) și 2008 19 93 (ambalaje directe cu un conținut net de cel mult 1 kg);
(iii)
amestecurile de nuci sau de fructe uscate încadrate la codul NC 0813 50 și care conțin migdale.”
2.
La articolul 3:
(a)
la alineatul (1) se adaugă următoarea literă (f):
„(f)
Departamentului pentru Agricultură al Statelor Unite (USDA), pentru produse alimentare provenite din Statele Unite ale Americii.”;
(b)
se adaugă alineatul (8), după cum urmează:
„(8) Prin derogare de la alineatele (1)-(6), loturile de produse alimentare menționate la articolul 1 al doilea paragraf litera (g) pot fi importate în Comunitate, fără a fi însoțite de rezultatele prelevării de probe, ale analizelor și de certificatul de sănătate.”
3.
La articolul 5 alineatul (2) se adaugă literele (f) și (g):
„(f)
aproximativ 5 % din loturile de produse alimentare care provin din Statele Unite ale Americii menționate la articolul 1 al doilea paragraf litera (f);
(g)
fiecare lot de produse alimentare care provin din Statele Unite ale Americii menționate la articolul 1 al doilea paragraf litera (g).”
4.
Se introduce următorul articol 7a:
„Articolul 7a
Condiții suplimentare aferente importurilor de produse alimentare din Statele Unite ale Americii
(1) În ceea ce privește importurile din Statele Unite ale Americii, analiza prevăzută la articolul 3 alineatul (1) trebuie efectuată de către un laborator autorizat USDA pentru analiza aflatoxinelor sau un laborator în curs de a fi agreat de USDA, care a fost acreditat în conformitate cu EN ISO/IEC 17025.
Cu toate acestea, în cazul în care laboratorul nu a fost încă acreditat, acesta trebuie:
(a)
să fi inițiat și să desfășoare procedurile necesare pentru acreditare; și
(b)
să ofere garanții suficiente asupra faptului că există sisteme de control al calității pentru analizele de determinare a conținutului în aflatoxine.
(2) Certificatul de sănătate prevăzut la articolul 3 alineatul (1) care însoțește loturile de produse alimentare menționate la articolul 1 al doilea paragraf litera (f) face referire la Planul de eșantionare voluntar pentru determinarea conținutului de aflatoxine.”
5.
Articolul 8 se înlocuiește cu următorul text:
„Articolul 8
Cheltuieli aferente importurilor de produse alimentare din Brazilia, Iran și Statele Unite ale Americii
(1) Toate costurile legate de prelevarea de probe, analiza, depozitarea, precum și eliberarea documentelor oficiale de însoțire și a copiilor după certificatul de sănătate și documentele de însoțire prevăzute la articolul 3 alineatul (1) și la articolul 5 alineatul (3), pentru produsele alimentare provenite din Brazilia, Iran și din Statele Unite ale Americii menționate la articolul 1 alineatul (2) literele (a), (d) și (g) și produsele alimentare transformate și compuse care sunt derivate din produsele alimentare prevăzute la literele menționate anterior sau care conțin produsele respective, sunt suportate de operatorul din sectorul alimentar responsabil de lot sau de reprezentantul acestuia.
(2) Toate cheltuielile generate de măsurile oficiale adoptate de autoritățile competente la descoperirea unor loturi neconforme din produsele alimentare menționate la articolul 1 literele (a)-(g) și din produsele alimentare transformate și compuse care sunt derivate din produsele alimentare prevăzute la literele menționate anterior sau care conțin produsele respective sunt suportate de operatorul din sectorul alimentar responsabil de lot sau de reprezentantul acestuia.”
Articolul 2
Prezenta decizie se aplică de la 1 septembrie 2007.
Prezenta decizie nu se aplică loturilor de migdale și produselor derivate care au părăsit Statele Unite ale Americii înainte de 1 septembrie 2007.
Articolul 3
Prezenta decizie se adresează statelor membre.
Adoptată la Bruxelles, 1 august 2007.